Title: Dôvodová správa
Author: Miroslav Pastorek
Last saved by: zuzana.krajcovicova
Company: Ministerstvo školstva

Návrh na zmenu názvu súkromnej vysokej školy Bratislavská vysoká škola práva 
na Paneurópska vysoká škola 

1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na zmenu názvu súkromnej vysokej školy Bratislavská vysoká škola práva na Paneurópska vysoká škola (ďalej len „návrh“) podľa § 47 ods. 18 a § 102 ods. 1 písm. e) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). 

2. Návrh a odôvodnenie

	Zmenu názvu súkromnej vysokej školy schvaľuje na návrh ministerstva školstva vláda. Ministerstvo školstva predkladá návrh na základe žiadosti súkromnej vysokej školy. 

	Žiadosť o zmenu názvu súkromnej vysokej školy Bratislavská vysoká škola práva na Paneurópska vysoká škola podala 28. októbra 2009 právnická osoba Bratislavská akademická spoločnosť, n. o. so sídlom v Bratislave, predseda Správnej rady BAS, n. o.: prof. Vasilij Lipitskij, DrSc., právna forma právnickej osoby: nezisková organizácia, registrovaná na: Krajský úrad v Bratislave, číslo: OVVS-820/109/2003-NO, IČO 36 077 429, dňa 13. októbra 2003, ktorej vláda Slovenskej republiky uznesením č. 725 zo 14. júla 2004 udelila štátny súhlas - oprávnenie pôsobiť ako súkromná vysoká škola s názvom Bratislavská vysoká škola práva. 

	Po posúdení tejto žiadosti si ministerstvo školstva vyžiadalo ku nej stanovisko od Akreditačnej komisie, ktorá túto žiadosť posúdila na svojom 51. zasadnutí konanom v dňoch 28. – 30. apríla 2010 na Donovaloch a podľa uznesenia č. 51.4.2 súhlasí s návrhom na zmenu názvu Bratislavskej vysokej školy práva (so sídlom v Bratislave) na Paneurópska vysoká škola (so sídlom v Bratislave). Dôvodom žiadosti o zmenu názvu je rozšírenie rozsahu poskytovaného vysokoškolského vzdelávania právneho zamerania o študijné programy v ďalších študijných odboroch. V súčasnosti má Bratislavská vysoká škola práva okrem Fakulty práva aj Fakultu ekonómie a podnikania, Fakultu masmédií a Fakultu informatiky. Vysoká škola má akreditáciu aj na iné študijné programy, ako je právo, a tak názov vysokej školy už nezodpovedá zameraniu, ktoré je viacodborové.

Akademický senát Bratislavskej vysokej školy práva schválil navrhovanú zmenu názvu na svojom zasadnutí 13. 5. 2010 po predchádzajúcom vyjadrení Akreditačnej komisie.

	Ministerstvo školstva navrhuje vláde, aby

uvedenú zmenu názvu schválila.

Na základe schválenia vyššie uvedenej zmeny vyššie uvedená právnická osoba, ktorej vláda uznesením č. 725 zo 14. júla 2004 udelila štátny súhlas - oprávnenie pôsobiť ako súkromná vysoká škola s názvom Bratislavská vysoká škola práva,

je oprávnená

pôsobiť ako súkromná vysoká škola s názvom Paneurópska vysoká škola.

Ministerstvo školstva po schválení uvedenej zmeny vládou zaregistruje príslušné zmeny vnútorných predpisov uvedenej vysokej školy a po podpísaní dokladu o zmene názvu predsedom vlády zabezpečí uverejnenie príslušnej zmeny v Ústrednom vestníku Slovenskej republiky.

3. Záver

	Ministerstvo školstva odporúča vláde schváliť navrhovanú zmenu názvu.